Nino Costa/Le fior dij Patriòta
Artorn a la Tàula

Le fior dij Patriòta 
A mè fieul Mario mòrt sël Génévry

An ponta al Génévry
sla rochera servaja
sle tère dla bataja
ch’a l’ha durà des di,
adess che 'l sol d’istà
torna a brusé le pere,
-come 'd piume legere-
còtie, bianche, molsin-e
le prime stèile alpin-e 
l’han comensà a fiorì.

Ma, st’ann, quaidun ch’a-j cheuja
a-j ved, con maravija,
marcà 'd na mesa tinta
reusa, già un po' svanìa
come se 'n fil ëd sangh,
passanda da feuja an feuja
a jë scorèissa 'ndrinta.

E j’arie matinere
caland giù dla boscaja,
a-j conto a le pinere
che sla ròca servaja
e 'n sël ciaplé tut bianch
le fior dij patriòta
a son color dël sangh.

             Nino Costa 

Leteratura piemontèisa
Poesìa
Nino Costa